મોતીભાઈની શુભેચ્છા સર્વ રીતે ફળી. એણે કરેલ નિશ્ચય પાર પડ્યો. આ પ્રસંગથી મહાત્માજી અને મોતીભાઈનો પરિચય વધ્યો. ત્યાર પછી તો મોતીભાઈ અમદાવાદ જઈ બાપુજીના આશ્રમમાં પણ રહી આવેલા અને એમનો સંબંધ વધેલો. એ સંબંધને લીધે જ બાપુજીએ દેવદાસભાઈને વઢવાણ હવાફેર માટે મોકલેલા. આશ્રમમાં તે વર્ષે માતાના સખત વા હતા ત્યારે આશ્રમમાં ઘણા માંદા પડી ગયેલા અને સેવા કરનારની જરૂર હતી; તેની ખબર વઢવાણ પડતાં મોતીભાઈ તેમના બે-ચાર સાથીઓને લઈને આશ્રમ પહોંચેલા. એ વખતે માંદાની શુશ્રુષા બાપુજીને ખૂબ સંતોષ થાય તેવી રીતે કરેલી.